Philippe Jaccottet
Philippe Jaccottet var en schweizisk fransksproget forfatter og oversætter, fra 1953 bosiddende i Frankrig. Han har oversat Novalis, Friedrich Hölderlin, Robert Musil og Rainer Marie Rilke til fransk. Fra Airs (1967) til Cahier de verdure (1990) og i mange andre samlinger søger Jaccottet i digte og prosastykker at fange nogle bestandige og tidløse aspekter af ting og natur.
Jaccottet har i prosateksterne La Promenade sous les arbres (1957) og Paysages avec figures absentes (1970, 1976) formuleret sin opfattelse af poesi: Digtning, siger han, skal ikke forklare verden med henblik på at afsløre en sandhed, men lade den forblive gådefuld. Han skriver ikke metaforisk naturlyrik, men fastholder fragmentariske iagttagelser af menneske og natur som uadskillelige dele af verden. Rilkes forestilling om et "Weltinnenraum", verden som et indre rum, har således betydet meget for ham (Ce peu de bruits, 2008). I sine dagbogsblade i La Semaison (1984), La seconde semaison (1996) og Taches de soleil, ou d'ombre (2013) sammenstiller han billeder af natur med maleri og musikindtryk og kommer ind på de mange forfattere, der har inspireret ham.
Man finder en egentlig livsfilosofi hos Jaccottet i Éléments d'un songe (1961). Une transaction secrète (1987 samler hans litterære essays; titlen er et Virginia Woolf-citat om digterens samtale med andre skribenter. Disse tekster har sammen med hans poesi og poetik og hans oversættelser af Hölderlin og Rilke gjort ham til en af de mest betydningsfulde nyere digtere i Frankrig. Han modtog i 1988 den tyske Petrarca-Preis.